## Pravilnik o prelasku s analognog na digitalno odašiljanje radijskih i televizijskih programa te pristupu položajima u multipleksu u zemaljskoj digitalnoj radiodifuziji

### NN 148/2008 (19.12.2008.), Pravilnik o prelasku s analognog na digitalno odašiljanje radijskih i televizijskih programa te pristupu položajima u multipleksu u zemaljskoj digitalnoj radiodifuziji

MINISTARSTVO MORA, PROMETA I INFRASTRUKTURE

4074

Na temelju članka 96. stavka 4. i članka 125. stavka 3. Zakona o elektroničkim komunikacijama (»Narodne novine«, broj 73/08.) ministar mora, prometa i infrastrukture, na prijedlog Vijeća Hrvatske agencije za poštu i elektroničke komunikacije, i uz prethodno mišljenje Agencije za elektroničke medije, donosi

PRAVILNIK

O PRELASKU S ANALOGNOG NA DIGITALNO ODAŠILJANJE RADIJSKIH I TELEVIZIJSKIH PROGRAMA TE PRISTUPU POLOŽAJIMA U MULTIPLEKSU U ZEMALJSKOJ DIGITALNOJ RADIODIFUZIJI

Sadržaj Pravilnika

Članak 1.

Ovim se Pravilnikom propisuju:

– način i uvjeti prelaska s analognog na digitalno odašiljanje radijskih i televizijskih programa u zemaljskoj digitalnoj radiodifuziji, u VHF radiofrekvencijskom pojasu III i UHF radiofrekvencijskim pojasima IV i V,

– način i uvjeti pristupa položajima i kapacitetu unutar multipleksa u zemaljskoj digitalnoj radiodifuziji,

– prestanak analognog odašiljanja televizijskih programa i pripadajućih usluga, kako bi se radiofrekvencijski spektar u VHF radiofrekvencijskom pojasu III i UHF radiofrekvencijskim pojasima IV i V oslobodio za radiodifuzijske mreže i usluge u digitalnoj tehnologiji odašiljanja, te za druge elektroničke komunikacijske mreže i usluge, u skladu s Pravilnikom o namjeni radiofrekvencijskog spektra i međunarodnim ugovorima, sporazumima ili konvencijama koje obvezuju Republiku Hrvatsku,

– početak rada radiodifuzijskih mreža i pripadajućih usluga u VHF radiofrekvencijskom pojasu III i UHF radiofrekvencijskim pojasima IV i V u digitalnoj tehnologiji odašiljanja, u skladu s Pravilnikom o namjeni radiofrekvencijskog spektra.

Značenje pojmova

Članak 2.

U smislu ovoga Pravilnika pojedini pojmovi imaju sljedeće značenje:

1. analogna televizija: elektroničke komunikacije koje obuhvaćaju analogni prijenos, odašiljanje i/ili prijam slike i zvuka te drugih podataka namijenjenih za izravan prijam u javnosti,

2. digitalna dividenda: dio radiofrekvencijskog spektra namijenjenog zemaljskoj radiodifuziji televizijskog signala u VHF radiofrekvencijskom pojasu III i UHF radiofrekvencijskim pojasima IV i V, koji se u potpuno digitalnom sustavu oslobađa za nove radiodifuzijske usluge i sadržaje te za druge elektroničke komunikacijske usluge,

3. digitalna radiodifuzija: radijske komunikacije koje obuhvaćaju prijenos, odašiljanje i/ili prijam digitalnog radijskog i/ili televizijskog signala putem zemaljskih odašiljača ili satelita,

4. digitalna televizija: elektroničke komunikacije koje obuhvaćaju digitalni prijenos, odašiljanje i/ili prijam slike i zvuka te drugih podataka namijenjenih za izravan prijam u javnosti,

5. digitalni prijamnik: uređaj za prijam, dekodiranje i pretvorbu digitalnog televizijskog signala u oblik pogodan za reprodukciju slike, zvuka i drugih podataka, koji može biti izrađen kao samostalni (vanjski) uređaj ili uređaj ugrađen (integriran) u televizijski prijamnik ili drugi uređaj,

6. digitalni radio: elektroničke komunikacije koje obuhvaćaju digitalni prijenos, odašiljanje i/ili prijam zvuka, glasa, govora ili drugih signala namijenjenih za izravan prijam u javnosti,

7. DVB-H: radiodifuzija digitalnog videosignala za prijam na pokretnim telefonima i sličnim ručnim prijamnicima, prema referentnim ETSI normama i drugim međunarodnim normama,

8. HDTV: televizija visoke kakvoće – digitalni televizijski signal koji omogućuje visoku kakvoću slike i zvuka što se, u odnosu na televiziju standardne kakvoće, postiže povećanjem broja analizirajućih linija po slici, promjenom načina analiziranja slike, povećanjem omjera stranica slike na 16:9 te promjenom kolorimetrijskih značajka slike, prema referentnim ITU-R preporukama i referentnim SMPTE normama,

9. multipleks: slijed digitalnih signala koji sadržava više radijskih ili televizijskih programa i/ili drugih podataka što se istodobno prenose u jednom radiofrekvencijskom kanalu,

10. nakladnik radija: pravna ili fizička osoba koja obavlja djelatnost radija na temelju dodijeljene koncesije i sklopljenog ugovora o koncesiji, u skladu s propisima kojima je uređena djelatnost elektroničkih medija,

11. nakladnik televizije: pravna ili fizička osoba koja obavlja djelatnost televizije na temelju dodijeljene koncesije i sklopljenog ugovora o koncesiji, u skladu s propisima kojima je uređena djelatnost elektroničkih medija,

12. operator mreže: operator javne elektroničke komunikacijske mreže kojemu je u skladu sa Zakonom o elektroničkim komunikacijama izdana odgovarajuća dozvola za uporabu radiofrekvencijskog spektra namijenjenog digitalnoj radiodifuziji,

13. operator multipleksa: pravna ili fizička osoba koja na temelju općeg ovlaštenja u skladu sa Zakonom o elektroničkim komunikacijama pruža usluge upravljanja multipleksom,

14. postojeći nakladnik televizije: nakladnik televizije koji u trenutku prelaska s analognog na digitalno odašiljanje televizijskih programa odašilje televizijske programe u analognoj tehnologiji unutar regije u kojoj se provodi taj prelazak,

15. prijelazno razdoblje: razdoblje u kojem istodobno s odašiljanjem televizijskih programa u analognoj tehnologiji započinje i odašiljanje radijskih i televizijskih programa u digitalnoj tehnologiji, i tijekom kojega se ostvaruju uvjeti za potpuni prestanak analognog odašiljanja televizijskih programa te početak uporabe radiofrekvencijskog spektra za druge elektroničke komunikacijske mreže i usluge,

16. radijski program: programski sadržaji koji obuhvaćaju informacije svih vrsta (vijesti, mišljenja, obavijesti, poruke i druge informacije) te autorska djela koja se objavljuju putem radija u svrhu obavješćivanja i zadovoljavanja kulturnih, obrazovnih i drugih potreba te javne komunikacije,

17. SDTV: televizija standardne kakvoće – digitalni televizijski signal koji omogućuje standardnu kakvoću slike i zvuka sa 625 ili 525 analizirajućih linija po slici, uz analiziranje s proredom i omjerom stranica slike 4:3, prema referentnim ITU-R preporukama i referentnim SMPTE normama,

18. televizijski program: programski sadržaji koji obuhvaćaju informacije svih vrsta (vijesti, mišljenja, obavijesti, poruke i druge informacije) te autorska djela koja se objavljuju putem televizije u svrhu obavješćivanja i zadovoljavanja kulturnih, obrazovnih i drugih potreba te javne komunikacije,

19. trgovac: svaka osoba koja nudi ili sklapa pravne poslove, odnosno nastupa na tržištu u okviru svojeg zanimanja ili svoje djelatnosti,

20. ukupni prijenosni kapacitet multipleksa: najveća brzina prijenosa kojom se mogu prenositi digitalni signali.

Prijelazno razdoblje

Članak 3.

(1) Prijelazno razdoblje, u skladu s Odlukom Vlade Republike Hrvatske o početku digitalnog emitiranja i prestanku analognog emitiranja televizijskih programa u Republici Hrvatskoj (»Narodne novine«, broj 91/08.), traje do 31. prosinca 2010. godine.

(2) Za vrijeme prijelaznog razdoblja istodobno se mogu odašiljati televizijski programi u analognoj tehnologiji te radijski i televizijski programi u digitalnoj tehnologiji, ako za to postoje tehnički uvjeti.

(3) Tijekom prijelaznog razdoblja pokrivanje analognim televizijskim signalom postojećih nakladnika televizije zamjenjuje se pokrivanjem digitalnim televizijskim signalom, postupno prestaje odašiljanje televizijskih programa u analognoj tehnologiji te se osiguravaju uvjeti za uporabu digitalne dividende.

(4) Po isteku prijelaznog razdoblja radijski i televizijski programi u zemaljskoj radiodifuziji mogu se odašiljati samo u digitalnoj tehnologiji, u skladu sa Zakonom o elektroničkim komunikacijama (u daljnjem tekstu: Zakon) i propisima donesenim na temelju Zakona.

Digitalno odašiljanje radijskih i televizijskih programa

Članak 4.

(1) Usluge odašiljanja radijskih i televizijskih programa u digitalnoj tehnologiji pruža operator mreže.

(2) Pobliži uvjeti i postupak izdavanja dozvole za uporabu radiofrekvencijskog spektra te uvjeti dodjele i uporabe radiofrekvencijskog spektra namijenjenog digitalnom odašiljanju radijskih i televizijskih programa utvrđuju se pravilnikom iz članka 82. stavka 4. Zakona.

(3) Operator mreže može odašiljati radijske i televizijske programe samo onog nakladnika elektroničkih medija koji je ostvario pravo pristupa položaju u multipleksu u skladu s propisima kojima je uređena djelatnost elektroničkih medija.

(4) U prijelaznom razdoblju, do izdavanja dozvole za uporabu radiofrekvencijskog spektra u skladu s odredbama Zakona, operator mreže je pravna osoba koja na dan stupanja na snagu ovoga Pravilnika posjeduje pravovaljanu dozvolu za pokusno digitalno zemaljsko odašiljanje televizijskih programa, i to za elektroničke komunikacijske mreže i usluge na koje se odnosi ta dozvola (SDTV, HDTV, DVB-H i dr.).

Pristup kapacitetu unutar multipleksa u zemaljskoj digitalnoj radiodifuziji

Članak 5.

(1) Ukupni prijenosni kapacitet multipleksa može se podijeliti na više zasebnih radijskih ili televizijskih programa te na druge digitalne podatke.

(2) Broj radijskih i televizijskih programa te broj i vrstu drugih usluga, koje se mogu prenositi u jednom multipleksu, utvrđuje Hrvatska agencija za poštu i elektroničke komunikacije (u daljnjem tekstu: Agencija) svojom odlukom i/ili odgovarajućim planom dodjele radijskih frekvencija, što se objavljuje na internetskim stranicama Agencije.

(3) Agencija može u odluci ili planu dodjele iz stavka 2. ovoga članka odrediti objektivne parametre kakvoće usluge, koji se moraju zadovoljiti pri pružanju usluga iz stavka 2. ovoga članka.

(4) Slobodni prijenosni kapacitet zasebnog radijskog ili televizijskog programa unutar multipleksa upotrebljava se u skladu s propisima kojima je uređena djelatnost elektroničkih medija.

(5) Operator multipleksa mora omogućiti nakladnicima radija i nakladnicima televizije te operatorima drugih usluga iz stavka 2. ovoga članka pristup kapacitetu unutar multipleksa u skladu s načelima objektivnosti, transparentnosti, razmjernosti i nediskriminacije.

(6) Ostvarivanje prava pristupa prijenosnom kapacitetu unutar multipleksa pobliže se uređuje ugovorom koji sklapaju nakladnici radija i nakladnici televizije te operatori drugih usluga iz stavka 2. ovoga članka s operatorom multipleksa.

(7) Operator multipleksa mora radijske i televizijske programe iz članka 4. stavka 3. ovoga Pravilnika kodirati na način da budu pogodni za digitalnu radiodifuziju uz uporabu dodijeljenog kapaciteta multipleksa, uz zadržavanje objektivnih parametara kakvoće usluge, u skladu s mjerodavnim ITU preporukama te odgovarajućim međunarodnim i hrvatskim normama.

(8) Operator multipleksa i operator mreže može biti ista osoba.

(9) Agencija može, po službenoj dužnosti ili na zahtjev nakladnika radija ili nakladnika televizije, ili operatora drugih usluga iz stavka 2. ovoga članka, provesti analizu gospodarske opravdanosti cijena pristupa kapacitetu unutar multipleksa, koje određuje operator multipleksa.

Pristup kapacitetu unutar multipleksa za postojeće nakladnike televizije

Članak 6.

(1) U postupku prelaska s analognog na digitalno odašiljanje radijskih i televizijskih programa Agencija će postojećim nakladnicima televizije osigurati potreban kapacitet unutar multipleksa za odašiljanje televizijskih programa koji su se do početka prelaska odašiljali u analognoj tehnologiji.

(2) U svrhu osiguranja potrebnog kapaciteta iz stavka 1. ovoga članka Agencija će odlukom obvezati operatore mreže da postojećim nakladnicima televizije osiguraju kapacitet unutar multipleksa dostatan za prijenos ukupnog broja televizijskih programa, koji su se odašiljali u analognoj tehnologiji u skladu s propisima kojima je uređena djelatnost elektroničkih medija.

Način prelaska s analognog na digitalno odašiljanje radijskih i televizijskih programa

Članak 7.

(1) Postupak prelaska s analognog na digitalno odašiljanje televizijskih programa provodi se u skladu s planom prelaska po pojedinim regijama, koji čini sastavni dio Strategije prelaska s analognog na digitalno emitiranje televizijskih programa u Republici Hrvatskoj, koju je donijela Vlada Republike Hrvatske (u daljnjem tekstu: regionalni plan prelaska).

(2) Regije iz stavka 1. ovoga članka, na koje je podijeljena Republika Hrvatska, sastoje se od jedne ili više susjednih županija, ili dijelova županija, i Grada Zagreba, na način da čine smislenu cjelinu za pokrivanje zemaljskim digitalnim signalom u sklopu jednofrekvencijskih mreža.

(3) Postupak prelaska s analognog na digitalno odašiljanje radijskih programa pobliže će se urediti nakon donošenja plana prelaska s analognog na digitalno odašiljanje radijskih programa u Republici Hrvatskoj.

Uvjeti prelaska s analognog na digitalno odašiljanje radijskih i televizijskih programa

Članak 8.

(1) Uvjeti prelaska s analognog na digitalno odašiljanje televizijskih programa osiguravaju se za svaku pojedinu regiju u skladu s regionalnim planom prelaska iz članka 7. stavka 1. ovoga Pravilnika.

(2) Uvjeti prelaska iz stavka 1. ovoga članka osigurani su ako je ispunjeno sljedeće:

– ako postoji odgovarajuće pokrivanje digitalnim televizijskim signalom,

– ako se televizijski program, koji se u skladu sa sklopljenim ugovorom o koncesiji odašiljao u analognoj tehnologiji, odašilje u digitalnoj tehnologiji,

– ako je uspostavljena korisnička osnova za prijam digitalnog televizijskog signala.

(3) Uvjeti prelaska s analognog na digitalno odašiljanje radijskih programa pobliže će se urediti nakon donošenja plana prelaska s analognog na digitalno odašiljanje radijskih programa u Republici Hrvatskoj.

Pokrivanje digitalnim televizijskim signalom radi osiguravanja propisanih uvjeta prelaska

Članak 9.

(1) Pokrivanje digitalnim televizijskim signalom osigurava operator mreže na temelju dozvole za uporabu radiofrekvencijskog spektra namijenjenog digitalnoj radiodifuziji, koju je pribavio u skladu sa Zakonom i propisima donesenim na temelju Zakona.

(2) Pokrivanje digitalnim televizijskim signalom smatra se odgovarajućim u smislu članka 8. stavka 2. podstavka 1. ovoga Pravilnika ako su ispunjeni sljedeći uvjeti:

– pokrivanje digitalnim televizijskim signalom javne televizije mora obuhvaćati najmanje 95% stanovništva Republike Hrvatske, a prijam digitalnog televizijskog signala javne televizije putem zemaljskih, satelitskih ili kabelskih mreža mora biti omogućen svakome tko plaća radijsku i televizijsku pristojbu,

– za postojeće nakladnike televizije pokrivenost stanovništva digitalnim televizijskim signalom ne smije biti manja od pokrivenosti stanovništva analognim televizijskim signalom na pripadajućem području koncesije u trenutku prelaska na digitalno odašiljanje radijskih i televizijskih programa. Ako je zbog tehničkih uvjeta područje pokrivanja digitalnim televizijskim signalom veće od područja koncesije utvrđenog u sklopljenom ugovoru o koncesiji, Agencija će izvijestiti tijelo nadležno za elektroničke medije o potrebi izmjene tog ugovora o koncesiji ili sklapanja novog ugovora o koncesiji s nakladnikom televizije.

Uspostava korisničke osnove radi osiguravanja propisanih uvjeta prelaska

Članak 10.

Smatra se da je korisnička osnova za prijam digitalnog televizijskog signala iz članka 8. stavka 2. podstavka 3. ovoga Pravilnika uspostavljena u regiji u kojoj se provodi prelazak s analognog na digitalno odašiljanje televizijskih programa, ako je ispunjeno sljedeće:

– ako je provedeno informiranje javnosti o aktivnostima koje je potrebno provesti u svrhu prijma digitalnog televizijskog signala,

– ako je provedeno informiranje javnosti o bitnim rokovima za početak digitalnog zemaljskog odašiljanja televizijskih programa i prestanak analognog zemaljskog odašiljanja televizijskih programa.

Prestanak analognog odašiljanja televizijskih programa

Članak 11.

Nakon ispunjavanja uvjeta prelaska s analognog na digitalno odašiljanje televizijskih programa iz članka 8. ovoga Pravilnika postojeći nakladnici televizije moraju prestati s analognim odašiljanjem televizijskih programa u skladu s rokovima utvrđenima regionalnim planom prelaska iz članka 7. stavka 1. ovoga Pravilnika, a pripadajuće dozvole za odašiljanje radijskog ili televizijskog programa, koje su im izdane prema propisima koji su važili do dana stupanja na snagu Zakona, obvezni su bez odgode dostaviti Agenciji radi ukidanja.

Označivanje digitalnih i analognih prijamnika

Članak 12.

(1) Proizvođač, njegov ovlašteni zastupnik ili trgovac digitalnih prijamnika, koji stavlja prijamnik na tržište Republike Hrvatske, obvezan je na prijamniku ili omotu za pakiranje (ako postoji), ili u uputama za uporabu prijamnika jasno i razvidno istaknuti tehničke podatke o prijamniku, u skladu s uputom o tehničkim podacima o digitalnom prijamniku, koju utvrđuje Agencija i objavljuje na svojim internetskim stranicama.

(2) Uputa o tehničkim podacima iz stavka 1. ovoga članka mora osobito sadržavati podatke o vrsti usluge koja se prima, radiofrekvencijskom pojasu, načinu prijma signala te normi kodiranja i sažimanja (kompresije) signala.

(3) Danom stupanja na snagu ovoga Pravilnika trgovac, koji prodaje televizijske prijamnike namijenjene prijmu isključivo analognog televizijskog signala, obvezan je jasno i razvidno istaknuti pisano upozorenje, koje kupcu mora biti vidljivo prije kupnje televizijskog prijamnika, s naznakom da nakon 31. prosinca 2010. godine prijam televizijskih programa neće biti moguć bez digitalnog prijamnika.

(4) Pisano upozorenje iz stavka 3. ovoga članka trgovac je obvezan istaknuti i prigodom prodaje svih uređaja koji imaju ugrađene isključivo analogne prijamnike (VHS snimači, DVD snimači, pokretni telefoni i dr.).

(5) Proizvođač, njegov ovlašteni zastupnik ili trgovac obvezan je na uređajima iz stavka 3. i 4. ovoga članka, ili na omotu za pakiranje (ako postoji) ili u uputama za uporabu uređaja jasno i razvidno istaknuti obavijest da je taj uređaj namijenjen za prijam isključivo analognog televizijskog signala.

Prijelazne odredbe

Članak 13.

(1) Do izdavanja dozvole za uporabu radiofrekvencijskog spektra, namijenjenog digitalnoj radiodifuziji, operatoru mreže u skladu sa Zakonom, odašiljanje radijskih i televizijskih programa u digitalnoj tehnologiji, koje je odobrilo tijelo nadležno za elektroničke medije, može se obavljati na temelju privremene dozvole za uporabu radiofrekvencijskog spektra, izdane u svrhu tržišnog ili tehničkog ispitivanja, istraživanja ili projektiranja, u skladu s odredbama članka 91. Zakona, i to na rok koji nije dulji od godine dana.

(2) Agencija će rješenjem odbiti zahtjev za izdavanje privremene dozvole iz stavka 1. ovoga članka koji nije u skladu s načelima propisanima Zakonom, ili ako utvrdi da je zahtjev podnesen isključivo u svrhu izbjegavanja primjene postupka izdavanja dozvole iz članka 89. Zakona.

(3) Nositelj privremene dozvole iz stavka 1. ovoga članka obvezan je, na zahtjev Agencije, u roku od 48 sati prekinuti s odašiljanjem radijskog ili televizijskog programa u slučaju utvrđivanja smetnja radijskim postajama koje rade na temelju izdanih dozvola za uporabu radiofrekvencijskog spektra iz članka 88., 89. ili 90. Zakona.

Stupanje na snagu Pravilnika

Članak 14.

Ovaj Pravilnik stupa na snagu danom objave u »Narodnim novinama«.

Klasa: 011-01/08-02/70

Urbroj: 530-10-08-1

Zagreb, 11. prosinca 2008.

Ministar
Božidar Kalmeta, dipl. ing., v. r.

Pravilnik, NN 148/2008-4074